AARHUS: Det tager fem minutter at køre én kilometer i bil på Vester Allé i Aarhus, viser en ny undersøgelse fra Vejdirektoratet.

Det svarer til en gennemsnitlig hastighed på 12 km/t. Trafikken er blevet målt på udvalgte strækninger i Danmarks fem største byer, og her ligger Aarhus på en kneben tredjeplads, når det kommer til langsom trafik i myldretiden.

Vester Allé i Aarhus er blevet målt som en af de mest trafikerede veje i Danmark. Til sammenligning har man målt på H.C. Andersens Boulevard i København, hvor det tager over syv minutter at køre én kilometer, og på Vesterbrogade i Aalborg som tager lidt over fem minutter. Det skriver Ingeniøren torsdag.

Det er første gang, Vejdirektoratet har målt trængsel i trafikken på denne måde. Undersøgelsen skal ses som et udtryk for en generel stigning i biltrafikken, siger Andreas Egense fra Vejdirektoratet til Ingeniøren.

Vejdirektoratet forventer, at biltrafikken bliver endnu værre indenfor de kommende år, og specielt i byerne bliver der mere trængsel på vejene. Der er derfor udsigt til, at århusianerne skal bruge endnu mere tid på vejene i fremtiden, hvis Vejdirektoratets prognoser holder.